Magne Furuholmen

Kunst

Magne Furuholmen er billedkunstner og skulptør innenfor flere teknikker og materialer med flere utstillinger og offentlige utsmykkingsoppdrag både i Norge og i utlandet. Furuholmen har også soloutstillinger som kunstner i Storbritannia, og han hadde utstillingen, Peeling a Glass Onion, hos Dovecot Studios i Edinburgh frem til april 2015.
Sin kunstneriske bakgrunn har Furuholmen som elev av kunstneren Kjell Nupen. Som billedkunstner arbeider Furuholmen med malerier, grafikk, keramikk, glass og lyd samt installasjoner. Han har deltatt på Høstutstillingen i flere år og fikk blant annet prisen for beste litografi i 1996.
I 2012 var Magne Furuholmen årets utstiller sammen med Håvard Vikhagen i Peer Gynt-stevnet på Vinstra. Om valget av Furuholmen som Peer Gynt-kunstner viste Peer Gynt AS til at Furuholmen det siste tiåret har opparbeidet seg en sterk anseelse som billedkunstner, noe som vises ved hans mange internasjonale utstillinger, spesielt i Europa.

Bakgrunn og musikkarriere

Magne Furuholmen vokste opp på Manglerud med sin mor Anne Lise, søsteren Line og sin fremtidige bandkollega Paul. Magnes far, Kåre Furuholmen, var yrkesmusiker og spilte trompet i det norske popjazz-orkesteret Bent Sølves.
Furuholmen skrev synth-riffet i Take on Me, som de da omtalte som «The Juicy Fruit song», da han var femten år gammel. Synth-riffet ble senere samplet i den amerikanske Pitbull og Christina Aguilera hitlåten Feel This Moment i 2012 med a-has tillatelse.
Furuholmen har også opptrådt live med Chris Martin fra Coldplay som introduserte ham som "den beste keyboardisten i verden".
Magne Furuholmen og a-ha har hittil skrevet og utviklet ti studioalbum sammen. I a-ha-biografien The Swing of Things fra 2010 forteller Furuholmen om det han anser som et mulig høydepunkt i sin karriere med a-ha: «'Stay on these roads' var en låt jeg uvanlig nok viste først til Morten - i Pauls leilighet. Morten hadde et genialt forslag til endring i refrenget. Den låta er potensielt det beste jeg har skrevet.» Magne Furuholmen er også vokalist på et par a-ha-låter, som avslutningssporet «The Summers of Our Youth» fra deres åttende studioalbum Analogue.
Furuholmen og resten av a-ha returnerte til Rock in Rio-festivalen i september 2015, der de fortsatt har rekorden for høyest antall betalende publikumere på en konsert med rundt 198 000 tilskuere i 1991.
Magne Furuholmen er medlem av gruppen Apparatjik som i tillegg til ham selv består av Guy Berryman fra Coldplay, Jonas Bjerre, vokalisten fra Mew, og den svenske musikkprodusenten Martin Terefe. Apparatjik spilte blant annet på hovedscenen på den Roskildefestivalen i 2012.
Furuholmen har komponert filmmusikk sammen med Kjetil Bjerkestrand under navnet Timbersound. For musikken til TV-serien Hotell Oslo fikk de Edvard-prisen i 1998 i klassen annen kunstart.
Han ble i 2011 sammen med a-ha innlemmet i Rockheim Hall of Fame. I 2012 var han med som mentor i TV-programmet The Voice på TV 2. Martin Halla fra «Team Magne» gikk av med seieren i finalen som ble sendt 25. mai. Furuholmen var en av låtskriverne til Martin Hallas Illuminate the Sky.
Kongen utnevnte i 2012 Furuholmen til ridder av 1. klasse av St. Olavs Orden for «innsats for norsk musikkliv».